Springbrett kammermusikk
Kavlifondet • Projects • Kulturprosjekter • TICC • Springbrett kammermusikk
26. september – 1. oktober 2017 går Trondheim kammermusikkfestival av stabelen. Også i år er Kavlifondet med som støttespiller for festivalens talentsatsing.
Festivalen har en bred talentsatsing med tre hovedarbeidsområder: lokal talentutvikling, eksponering av nasjonale talenter, og Trondheim International Chamber Music Competition (TICC).
Nasjonalt talent
Den unge bratsjisten og komponisten Michael Grolid kommer til festivalen for å høre egenkomponert musikk fremført og å medvirke som festivalartist.
– Det vil bli fremført tre stykker av Grolid, og han vil selv spille bratsj på disse, blant annet i samspill med festivalkomponist Sally Beamish, forteller Kristin Reigstad, leder for TICC.
Kamfest har også tilrettelagt for utvikling og inspirasjon gjennom to mentormøter i festivaluka.
Lokalt talent og mesterklasser
Unge komponistspirer har i forkant av festivalen deltatt på̊ komponistverksted initiert av Trondheim kammermusikkfestival. Nå blir verkene deres urfremført på Dokkhuset Scene i Trondheim. Temaet for komposisjonene er den politiske situasjonen i Norge og verden.
– Henning Sommerro og Bertil Palmar Johansen er kursledere i tillegg til lærere fra Katedralskolens og Heimdal vgs. I tillegg blir det fremført et verk av Grolid, sier Kristin Reigstad.
Hun opplyser videre at utover dette vil festivalartistene holde mesterklasser ved NTNU Institutt for musikk.
– Her vil flere av festivalartistene dele av sin kunnskap og erfaring når de underviser studentene, sier hun.
Også her vil det bli konsert: studenter fra instituttet og fra kulturskolens talentsatsingsprogram Lørdagsskolen stiller sammen på konserten Talentlørdag.
Noen av verdens fremste unge kammermusikere entrer scenen i kammermusikkonkurransen Trondheim International Chamber Music Competition (TICC).
– TICC og festivalen er godt integrert i hverandre, og jurymedlemmene og instruktørene deltar på festivalen som aktive musikere i tillegg til juryarbeidet, forteller Kristin Reigstad.
Konkurransefinalen ble i 2013 en stor publikumssuksess – i tillegg til at Adresseavisen trillet terningkast 6. Prisene ensemblene vinner i konkurransen er både penger og konsertengasjementer. I 2015 vant Trio Isimsiz både førsteprisen og publikumsprisen, og har siden den gang gjort seg bemerket og spilt i store konserthus rundt om.
– Og ikke minst kommer de tilbake til festivalen i 2017, der de medvirker på en rekke konserter, påpeker TICC-lederen.
Under TICC Academy, et kammermusikkakademi som arrangeres annethvert år mellom konkurransene, kan instruktørene forhåndskvalifisere 1-2 ensembler til konkurransen året etter. I konkurransen i 2017 kommer Maxwell Quartet tilbake etter å ha blitt forhåndskvalifisert fra akademi 2016. I tillegg har hele ni andre talentfulle strykekvartetter fra hele verden kvalifisert seg til å delta i konkurransen.
En av hovedmålsettingene til TICC er å inspirere unge talenter i Norge til å spille kammermusikk, høyne nivået på unge norske kammergrupper og på sikt få flere norsketablerte profesjonelle kammergrupper med internasjonal karriere gjennom promotering av unge talenter internasjonalt.
– Vi har hele tiden ment at felles nasjonal tenkning er riktig og viktig, understreker Kristin Reigstad.
– I år bærer TICC fruktene av målrettet arbeid gjennom flere år ved at det helnorske ensemblet Atem String Quartet har klart å komme gjennom nåløyet og vil delta i konkurransen for 2017.
I tillegg er cellisten i det kvalifiserte og ellers kinesiske ensemblet Simply Quartet norsk.
– Til tross for et ekstremt høyt nivå blant årets ensembler er den norske deltakelsen større enn noensinne, sier en fornøyd Kristin Reigstad.